Cameo rola

Cameo rola (iné názvy: cameo výstup, cameo; z ) je prekvapujúce krátke vystúpenie známej osobnosti v divadelnej hre alebo vo filme.

Prvýkrát bola táto technika použitá v roku 1851 v divadle a našla svoje uplatnenie aj neskôr vo filme. Cameo rola je malá rola hraná známou osobnosťou, ktorú by sme na danej pozícii v danom čase nečakali. Môže to byť známy herec, ale aj hocijaká osobnosť spoločenského života, ako sú politici, športovci, môže to však byť aj režisér.

Jedným z kritérií je, že tento výstup nie je nikde uverejnený, aby sa zachoval moment prekvapenia. Ďalším je, že táto rola v danom filme nie je nositeľkou deja.

Typ cameo roly

Celeb-Cameo 
Vystupuje v nej známa osobnosť (prominent).

Role-Cameo 
Vystupuje v nej osobnosť, ktorá hrá úlohu, ktorá je pre ňu typická (napríklad James Doohan ako „Scotty“ vo filme Nabitá zbraň 1).

CGI-Cameo 
Vystupuje v nej osobnosť (aj mŕtva) pomocou skopírovania z iných filmov (napr. John F. Kennedy vo Forrestovi Gumpovi) alebo vygenerovaním pomocou počítačovej grafiky (CGI).

Director-Cameo alebo Staff-Cameo 
Vystupuje v nej režisér alebo iný člen filmového štábu (napr. filmy Alfreda Hitchcocka).

Príklady 
 Za otca cameo rolí sa považuje Sir Alfred Joseph Hitchcock. 
 Azda najviac cameo rolí bolo použitých vo filme Posledný akčný hrdina (Last Action Hero) (1993), v ktorom sme mali možnosť vidieť Tinu Turner, Jamesa Belushiho, Chevyho Chasea, MC Hammera, Sharon Stone, či manželku Arnolda Schwarzeneggera, Mariu Shriver.
 Veľa cameo výstupov môžeme zhliadnuť v staršom filme Za 80 dní okolo sveta (In 80 Tagen um die Welt) z roku 1956. Vystúpili v ňom osobnosti akými boli Marlene Dietrich, Peter Lorre, Fernandel, Buster Keaton, či Frank Sinatra. 
 V úvode filmu Austin Powers - Goldmember (Austin Powers in Goldmember) (2002) možno vidieť celú plejádu známych osobností: od Stevena Spielberga, cez Toma Cruisa, Dannyho DeVita, až po Kevina Spaceyho. 
 V Jamesovi Bondovi Dnes neumieraj si cameo rolu učiteľky šermu Varity zahrala Madonna. 
 Vo filme Ľud vs. Larry Flint (The People vs. Larry Flint) (1996) vystúpil sám Larry Flynt ako sudca najvyššieho súdu.
 Vo filme Taxi 3 vystupuje Sylvester Stallone ako prvý pasažier. Na otázku, či je známy, odpovie, že sa podobá na jedného herca. 
 V prvej časti Pána prsteňov máme možnosť krátko vidieť režiséra Petra Jacksona, ako s chuťou hryzie mrkvu. V Bilbovom dome zasa visia obrazy, na ktorých je režisér so svojou ženou.
 V druhej časti Pána prsteňov Dve veže bojuje Peter Jackson s oštepom v ruke. 
 V tretej časti Pána prsteňov Návrat kráľa vidieť Petra Jacksona na lodi ako jedného z osadenstva (prepichne ho Legolasov šíp).
 V Star Wars: Epizóda III – Pomsta Sithov stojí autor a režisér tejto kultovej série George Lucas zarastený, s modrým make-upom a turbanom na hlave, vo foyeri opery.

Hitchcock a jeho cameo roly 
Alfred Hitchcock sa na okamih zjavil takmer v každom zo svojich filmov. Najčastejšie to bola rola štatistu.

S cameo výstupmi začal Hitchcock pri svojich prvých filmoch z jednoduchého dôvodu - chýbali mu štatisti. Do chýbajúcej masy ľudí preto zaradil časť štábu a seba. Z núdze sa teda stala cnosť a pre Hitchcocka neskôr už dokonca nudnou povinnosťou. Publikum neskôr už nezaujímal ani tak dej jeho filmov, skôr sa snažili objaviť čo najskôr jeho výstup. Hitchcock preto v neskorších filmoch zaradil svoju roličku už na začiatku filmu, aby sa diváci mohli sústrediť na film.

Príklady 
 Záchranný čln (Lifeboat) (1944) – ide o najoriginálnejší Hitchcockov cameo výstup: Keďže sa celý dej odohráva v záchrannom člne, nemohol sa objaviť ako prechádzajúci človek. Preto sa objavuje na fotografii v novinách ako postava v reklame na diétu.
 Vražda na objednávku (Dial „M“ for Murder) (1954) – objavuje sa na fotografii záverečnej slávnosti Cambridgeskej univerzity, kde sedí za stolom so Swanom.
 Okno do dvora (Rear Window) (1954) – sluha v komponistovom apartmáne.
 Problémy s Harrym (The Trouble with Harry) (1955) – šofér v každej scéne, za ktorou nasleduje nákupca obrazov.
 Chyťte zlodeja (To Catch a Thief) (1955) – pasažier v autobuse sediaci vedľa Johna Robieho. 
 Na sever severozápadnou linkou (North by Northwest) (1959) – ako okoloidúci, čo zmešká autobus.
 Psycho (1960) – stojí pred Marioninou kanceláriou na ulici a má na hlave klobúk.
 Vtáci (The Birds) (1963) – zákazník v obchode s chovateľskými potrebami, ktorý opúšťa ťahaný dvoma psami.
 Marnie (1964) – hotelový hosť opúšťajúci izbu.
 Topaz (1969) – pasažier lietadla, ktorý vstane z vozíka.
 Besnenie (Frenzy) (1971) – jediný v dave, čo netlieska rozprávačovi.

Externé odkazy 
Článok o cameo rolách v češtine

Filmová technika